KIRJALLINEN KYSYMYS E-2448/00 esittäjä(t): Fernando Fernández Martín (PPE-DE) komissiolle. Saaret.



Virallinen lehti nro 103 E , 03/04/2001 s. 0158 - 0158



KIRJALLINEN KYSYMYS E-2448/00 esittäjä(t): Fernando Fernández Martín (PPE-DE) komissiolle (19. heinäkuuta 2000) Aihe: Saaret Komissio tutkii parhaillaan lentoliikenteen polttoaineveron mahdollisuutta kaikilla yhteisön lentoasemilta lähtevillä lennoilla. Onko komissio tietoinen, että koska saarialueilta puuttuvat maantie- ja rautatieverkostot (ja kaikista syrjäisimmillä seuduilla edes laivaliikenne ei voi turvata säännöllistä matkustajaliikennettä), EU:n saarialueet ovat erittäin riippuvaisia ilmakuljetuksista? Aikooko komissio perustamissopimuksen 299 artiklan 2 kohdan (syrjäisimmät alueet), 158 artiklan ja Amsterdamin sopimukseen liitetyn julistuksen N:o 30 nojalla ehdottaa, että koska polttoaineveron käyttöönotto lisäisi entisestään saarialueiden eristyneisyyttä, se ei koskisi yhteyksiä saarien kanssa tai niiden välillä? Frederik Bolkesteinin komission puolesta antama yhteinen vastaus kirjallisiin kysymyksiin E-2448/00 ja E-2468/00 (12. lokakuuta 2000) Komissio on tietoinen syrjäisimpien alueiden ilmakuljetustilanteesta. Nykyisin voimassa olevassa 19 päivänä lokakuuta 1992 annetussa neuvoston direktiivissä 92/81/ETY kivennäisöljyjen valmisteverojen rakenteiden yhdenmukaistamisesta(1) määrätään Chicagon yleissopimusta(2) noudatellen kaupallisen lentoliikenteen harjoittamiseen tarkoitetun polttoaineen pakollisesta verovapaudesta. Ehdotuksessa neuvoston direktiiviksi energiatuotteiden verotuksesta(3), jolla on tarkoitus korvata direktiivi 92/81/ETY, määrätään, että jäsenvaltiot voivat kahdenvälisten sopimusten perusteella harkintansa mukaan verottaa kotimaan lennoilla ja jäsenvaltioiden välisillä lennoilla käytettävää polttoainetta. Lisäksi komissio on vastikään annetussa tiedonannossa(4) ehdottanut, että jäsenvaltiot tehostaisivat yhteistyötään Kansainvälisen siviili-ilmailujärjestön (ICAO) piirissä ilmailupolttoaineverotuksen ja muiden sellaisten järjestelyjen toteuttamiseksi, joilla on samanlainen vaikutus. Tiedonanto on parlamentin käsiteltävänä. Syrjäisimpien alueiden erityistilannetta ajatellen jäsenvaltiot voivat neuvotella mahdollisia yhteisön säännösten, erityisesti valtiontukisäännösten, mukaisia poikkeusmääräyksiä kahdenvälisiin sopimuksiin, ottaen huomioon Euroopan yhteisön perustamissopimuksen artiklat, joihin parlamentin jäsenet viittaavat. (1) EYVL L 316, 31.10.1992. (2) Vuonna 1944 tehdyssä Chicagon sopimuksessa Kansainvälisen siviili-ilmailujärjestön (ICAO) perustamisesta määrätään ilma-aluksessa jo olevan polttoaineen verotuskohtelusta. Matkan varrella tankatun polttoaineen verotuskohtelusta määrätään lukuisissa kahdenvälisissä lentoliikennesopimuksissa, joita jäsenvaltiot ovat tehneet sekä keskenään että yhteisön ulkopuolisten maiden kanssa. Näissä sopimuksissa on yleensä määräys siitä, että sekä matkan varrella että sopimuspuolten alueella toimitettu polttoaine on verovapaata. Lentoliikennesopimukset on tietenkin mahdollista neuvotella uudelleen siten, että sopimuspuolten alueella toimitetun polttoaineen verovapaus poistetaan. Uudelleen neuvottelu voi kuitenkin viedä paljon aikaa ja olla raskassoutuista. Myös matkan varrella toimitetun polttoaineen verotustilanteen muuttaminen edellyttäisi kahdenvälisten lentoliikennesopimusten uudelleen neuvottelemista sekä Chicagon yleissopimuksen asianomaisten määräysten muuttamista. (3) EYVL C 139, 6.5.1997. (4) Tiedonanto neuvostolle, parlamentille, talous- ja sosiaalikomitealle ja alueiden komitealle ilmailupolttoaineiden verotuksesta KOM(2000) 110 lopullinen.